**Carsten Jensen får Bjørnsonprisen 2019**

**Den danske forfatteren Carsten Jensen er tildelt Bjørnsonprisen 2019. Prisen deles ut for førstegang under Åpningsforestillingen for Norsk Litteraturfestival, tirsdag 21. mai.**

Carsten Jensen er en internasjonal forfatter i Bjørnsons ånd. Han har over år skrevet for aviser i flere land, og siden 1981 utgitt en rekke romaner, essays, artikler og ikke minst beretninger om sine mange reiser verden rundt. Det store publikumsgjennombruddet kom med reisebøkene *Jeg har sett verden begynne (1996) og Jeg har hørt et stjerneskudd* (1997). Med romanen *Vi, de druknede* (2006), forteller han fra hjembyen Marstal om fire generasjoner av danske sjøfolk. Denne boken er utgitt i mer enn tyve land og solgt i over en halv million eksemplarer.

Carsten Jensen har høstet en rekke priser og utmerkelser for sitt brennende virke, og han går tilsynelatende ikke tom for temaer. I 2016 kom dokumentarboken *Krigen som aldri tar slutt*, i samarbeid med den norske journalisten Anders Hammer, om krigen i Afghanistan. I **debattboken fra i fjor høst, *Kjellermennesker*, handler det om populisme og vanskeligheten med å være menneske i en kaotisk samtid. I visjonære ordelag maner han til ansvar for en felles fremtid, med vekt på rettferdighet, likhet og brorskap. Med sterk uttrykkskraft tematiseres flyktningkrise, klima, velferdsstat, arbeidsliv, identitetspolitikk m.m. *Kjellermennesker* er første bok i en pamflettserie, hans andre bok utkommer på norsk nå, *Mot stjernene* henvender seg til unge mennesker i Europa i dag.**

**Styret i Bjørnstjerne Bjørnson-Akademiet tildeler Carsten Jensen Bjørnsonprisen 2019 for hans forfatterskap og engasjement. I likhet med Bjørnstjerne Bjørnson, er Jensen en forfatter som kjemper for menneskeverd og mot politisk undertrykkelse.**

**Leder i Bjørnsonakademiet, Kristenn Einarsson kommenterer: «Det er krevende både å videreutvikle et omfattende og spennende forfatterskap og samtidig stå i samfunnsdebatten om viktige spørsmål. Årets vinner av Bjønsonprisen makter dette».**

Blant tidligere vinnere av Bjørnsonprisen finner vi Johannes Anyuru, Yasar Kemal, Adonis, Edward Snowden, Kristin Solberg og Hrant Dink.

**Dagen etter prisutdelingen blir det, i samarbeid med Litteraturfestivalen, Høyskolen i Innlandet og Nansenskolen, et seminar knyttet til Carsten Jensens arbeid, med faglige innspill, forelesning og samtale. Postene i seminaret er åpne for publikum.**

*Bjørnstjerne Bjørnson-Akademiet, Det Norske Akademi for Litteratur og Ytringsfrihet, ble stiftet i 2003. Akademiet arbeider for fremme av litteratur og for kunnskap om også andre litterære og kulturelle ytringsformer enn de som tilhører vår egen kulturkrets, og for ytringsfrihet i Bjørnstjerne Bjørnsons ånd. Medlemmene er fremstående norske og utenlandske forskere, forfattere, forleggere, politikere og journalister.*

*Kontaktperson:*

*Leder for Bjørnstjerne Bjørnson-Akademiet og administrerende direktør i Den Norske Forleggerforening, Kristenn Einarsson, kristenn@forleggerforeningen.no, tlf: 901 29 711.*